Urmareste Modifică dimensiunea fontului: Play

Bucureşti, 21 mar /Agerpres/ - Candidatul PSD la Primăria Generală a Capitalei, Gabriela Firea, a afirmat luni că şi-ar dori, în cazul în care ar câştiga alegerile, un viceprimar ca Nicuşor Dan, a cărui activitate o urmăreşte de mult timp.



"Mi-aş dori un viceprimar ca Nicuşor Dan. (...) Eu i-am urmărit activitatea lui Nicuşor Dan cu mult înainte de a şti că eu voi intra în această competiţie. Este şi normal ca după ce trăieşti atâţia ani într-o capitală să vrei mai mult şi cred că este de apreciat faptul că este un neobosit al semnalării aspectelor neplăcute din Bucureşti. Nu are forţa echipei PNL sau PSD, pentru că partidul domniei sale provine dintr-un ONG, dintr-o fundaţie şi este la început. Din punctul meu de vedere, analizând toată această conjunctură, stă bine în sondaje, eu îi citesc proiectele, urmăresc cu atenţie şi, dacă va intra în Consiliul General, eu sunt prima care voi întinde mâna şi care voi spune că proiectele sale nu trebuie să fie abandonate şi aş vrea să lucrăm împreună. E o declaraţie sinceră", a declarat Firea la Adevărul Live.



Ea a dezminţit că Nicuşor Dan ar avea vreo înţelegere cu PSD. AGERPRES/(A - autor: Cătălina Matei, editor: Florin Marin)